projecte-aina/catalan_government_crawling huggingface dataset:
El dissabte passat, a les 12 h, es va inaugurar a la sala polivalent de l'Arxiu Comarcal del Baix Empordà l'exposició organitzada per la Diputació de Girona i el Patronat Francesc Eiximenis "La Mancomunitat a les terres de Girona".
Els assistents varen seguir els parlaments de Xavier Soy, vicepresident de la Diputació de Girona; Núria Anglada, alcaldessa de la Bisbal d'Empordà, i Narcís Figueras, director del Patronat Francesc Eiximenis i comissari de l'exposició.
Tot seguir, Narcís Figueras va guiar la visita a l'exposició que es podrà visitar fins al dia 5 de gener a la seu de l'Arxiu Comarcal (carrer del Teatre Vell, 8 de la Bisbal d'Empordà).
Adjuntem l'enllaç de la notícia a la pàgina web de la Diputació de Girona
El 26 d'abril, al Museu de Sant Boi de Llobregat, tindrà lloc la presentació dels treballs de la X recerca col·lectiva convocada pel Centre d'Estudis Comarcals del Baix Llobregat sobre "Els fets i les conseqüències del 1714 al Baix Llobregat", que compta amb la participació de l'Arxiu Comarcal del Baix Llobregat
En aquesta jornada els diversos autors i autores presentaran les seves recerques sobre aquest tema.
Un llibre col·lectiu recopilarà tots aquests treballs.
L'Ajuntament de Sant Boi de Llobregat, a través del Museu d'aquesta ciutat, l'Institut Ramon Muntaner, el Consell Comarcal del Baix Llobregat, l'Arxiu Comarcal del Baix Llobregat, l'Òmnium Baix Llobregat i els Amics del Museu de Gavà són les institucions i entitats de la comarca que han donat suport a aquesta publicació del Centre d'Estudis Comarcals.
Aquesta recerca obre la porta a un seguit d'activitats a la comarca relacionades amb el Tricentenari.
Us adjuntem el cartell amb el programa de la jornada.
L'Arxiu Comarcal del Baix Llobregat, el Centre d'Estudis Comarcals i el Programa de la Dona de l'Ajuntament de Sant Feliu de Llobregat, amb la col·laboració d'Arrels Locals i del Consell de les Dones, organitzen un seguit d'activitats entorn la recerca recentment publicada per Elsa Plaza: "Desmontado el caso de la Vampira del Raval.
El llibre és un assaig sobre el cas d'Enriqueta Martí, coneguda amb el sobrenom de "La Vampira del Raval".
L'Enriqueta, filla de Sant Feliu de Llobregat, va protagonitzar una de les llegendes barcelonines més controvertides dels últims cent anys.
Va ser acusada de prostituta, de lladre de nens, assassina, bruixa i proxeneta.
Fins i tot es va dir que fabricava ungüents amb les vísceres i els ossos de les víctimes.
La seva història va commocionar la Barcelona de 1912.
L'autora del llibre, Elsa Plaza, ha fet una tasca ingent de recerca de dades sobre aquest personatge en diversos arxius i biblioteques, entre els que hi ha l'Arxiu Comarcal del Baix Llobregat, que conserva documentació sobre la seva infantesa.
En el llibre, Elsa Plaza va més enllà de les anècdotes i dels detalls morbosos d'aquesta història i, des d'una perspectiva feminista i de classe, ens mostra l'altra cara de la Barcelona modernista i burgesa, la de la pobresa i la marginació, i proporciona dades sobre els primers anys de la vida d'Enriqueta Martí a Sant Feliu de Llobregat.
També, a través d'una conferència de l'historiador Agustí G. Larios, ens aproximarem a les últimes recerques sobre aquest període del passat de Sant Feliu de Llobregat.
I, per fer més viva la història, trepitjarem els escenaris de la vida d'Enriqueta a través d'itineraris a Barcelona i Sant Feliu de Llobregat.
L'objectiu d'aquesta activitat és mostrar al públic en general recerques fetes amb documentació de l'Arxiu Comarcal.
15 de maig, dijous, al Centre Cívic Mas Lluí (c/ Estelí, núm.10), a les 19 h.
Conferència: El cas d'Enriqueta Martí, pobresa i marginació a la Barcelona de principis del segle XX i presentació del llibre: Desmontando el caso de la Vampira del Raval.
Misoginia y clasismo en la Barcelona moderna, a càrrec d'Elsa Plaza.
Lectura de textos vinculats a Enriqueta Martí, a càrrec del Consell Municipal de les Dones de Sant Feliu de Llobregat.
22 de maig, dijous, al Centre Cívic Mas Lluí (c/ Estelí, núm.10), a les 19 h.
Conferència: Hi va haver violència sociopolítica en el Sant Feliu de principis del segle XX?, a càrrec d'Agustí G. Larios, presentat per Gemma Tribó.
Lectura de textos vinculats a les dones santfeliuenques de principis del segle XX, a càrrec del Consell Municipal de les Dones de Sant Feliu de Llobregat.
25 de maig, diumenge, a les 12 h.
Visita guiada als escenaris santfeliuencs de la vida d'Enriqueta Martí, a càrrec d'Arrels Locals.
Punt de trobada: plaça de la Vila.
31 de maig, dissabte, a les 17 h.
Visita guiada als escenaris de la vida d'Enriqueta Martí a Barcelona, a càrrec d'Elsa Plaza.
Punt de trobada: pl. Urquinaona, davant l'escultura de Francesc Cambó.
L'exposició, organitzada per l'Arxiu Nacional de Catalunya, es podrà visitar a l'Arxiu Comarcal del Baix Llobregat del 15 de gener al 26 de febrer de 2020.
La inauguració serà el 15 de gener a les 19 h
Aquesta mostra recull una selecció de fotografies del període de 1936 al 1946, amb imatges de la Guerra que es van salvar de la confiscació de les autoritats franquistes, i amb fotografies de la crònica gràfica dels primers anys del franquisme fins a la derrota del feixisme mundial i la condemna del règim del general Franco per part de les Nacions Unides.
L'exposició recull una part de l'obra de la nissaga de fotoperiodistes, iniciada per Josep Brangulí i Soler (1879-1945), el pare, que va continuar amb els seus fills: Joaquim Brangulí i Claramunt (1913-1991) i Xavier Brangulí i Claramunt (1918-1986).
L'exposició recull l'etapa en que van treballar plegats, i acaba amb la mort de Brangulí pare el 1945.
El fons Brangulí es troba a l'Arxiu Nacional de Catalunya i aplega aproximadament 600.000 imatges d'un llarg període de la història de Catalunya (1900-1998)
La tria de les imatges s'ha fet amb l'objectiu de mostrar els fets històrics més significatius de Catalunya durant aquest període i també en funció de criteris de qualitat.
L'exposició pretén fer conèixer el valor documental de les fotografies i la seva qualitat professional.
Moltes imatges es van publicar en la premsa de l'època.
Les imatges donen fe de la tragèdia que va comportar la guerra i la posterior implantació d'un règim feixista, el qual havia de dominar el país encara molts anys després.
Cal tenir present que la premsa franquista oferia una visió dels fets i del moment, que excloïa qualsevol referència desfavorable o mínimament crítica, circumstància que condicionava contínuament el treball del fotògraf.
Tanmateix, aquestes imatges tenen un gran valor a l'hora d'analitzar la història d'aquests anys.
Dimecres, 15 de gener de 2019 a les 19 h inauguració de l'exposició i visita comentada.
Diumenge, 16 de febrer de 2019, a les 12 h, visita comentada a l'exposició.
Es podran fer visites comentades a grups prèvia concertació: [EMAIL] telèfon: 936666703.
Difusió i coordinació: Francesc Olivé
Positivació de les fotografies: Zebra, laboratori fotogràfic, blanc i negre
L'Arxiu Comarcal del Baix Llobregat del Departament de Cultura i l'Ajuntament de Sant Feliu de Llobregat, el Centre de Visió per Computador i el Centre d'Estudis Demogràfics volen fer un nou impuls a les humanitats digitals de la ciutat, en especial en aquest període de Covi2019.
Per això, a més a més del voluntariat, ara hi participaran treballadors i treballadores de l'Ajuntament de Sant Feliu de Llobregat
Padró de l'impost de cèdules personals de Sant Feliu de Llobregat.
Fons Ajuntament de Sant Feliu de Llobregat
El projecte suma el patrimoni digital de l'Arxiu i la tecnologia de visió per computador que permet l'extracció automàtica i massiva de dades dels documents a través de la transcripció de documents.
En aquest projecte és molt important la col·laboració ciutadana en la transcripció de documents i ara la participació de treballadors i treballadores de l'Ajuntament de Sant Feliu de Llobregat.
Per fer-ho res millor que endinsar-nos en la nostra història a través de dos projectes:
Aquest projecte gaudeix del finançament del Ministeri de Ciència, Innovació i Universitats i té a la senyora Joana Maria Pujades Mora, com a investigadora principal.
En ambdós projectes les persones col·laboradores transcriuran fonts demogràfiques i fiscals de l'Arxiu Comarcal del Baix Llobregat a través d'una plataforma col·laborativa (crowdsourcing)
Els únics requisits per participar en el projecte són disposar d'un ordinador i connexió a Internet.
Per participar cal contactar amb l'Arxiu a través del correu electrònic: [EMAIL]
Us proporcionarem un nom d'usuari o usuària i contrasenya i us en farem formació.
El teu testimoni escrit i parlat, les teves emocions i sensacions davant aquesta pandèmia, les teves fotografies i vídeos poden ser molt importants per ajudar a documentar i explicar en el futur aquests moments excepcionals que hem viscut i estem vivint.
Et proposem explicar la memòria del confinament a Catalunya a través d'aportacions dels ciutadans.
Des de l'Arxiu Comarcal del Baix Llobregat estem duent a terme una campanya de recollida de materials per documentar l'experiència col·lectiva d'aquests dies.
Múltiples esdeveni­ments ens estan impactant: el confinament, la malaltia, la solidaritat, l'angoixa per la situació econòmica, la buidor dels espais públics, la can­cel·lació general de la nostra vida social, el Sant Jordi en confinament, la sortida dels nens i nenes, l'esport dels adults... tota la documentació que reculli aquestes experiències ens ajudarà a formar una memòria social de la pandèmia de COVID19 a la comarca.
Els arxius públics, en tant que institucions que te­nim per objectiu la preservació i custodia de la memòria col·lectiva, ens brindem a recollir les evi­dències d'un moment difícil com el que estem vivint per tal que, en el futur, puguem disposar d'una me­mòria social directament construïda per la ciutadania i no només per la documentació admi­nistrativa i pels mitjans de comunicació.
Documents analògics i digitals, textos personals (diaris de confinament, reflexions sobre la situació i vivències tant en fonts escrites com orals amb ví­deo blogs o sonors), fotografies i vídeos creats per vosaltres i vinculats a la nostra comarca.
Qualsevol ciutadà o ciutadana que vulgui aportar la seva expe­riència personal.
Envieu els vostres materials digitals a l'adreça [EMAIL] de l'Arxiu Comarcal de Sant Feliu de Llobregat, i si són massa pesats utilitzeu el servei WeTransfer.
Si es tracta de documents analògics, podeu portar-los a l'Arxiu c/ Clementina Arderiu, 23 (08980 Sant Feliu de Llobregat) un cop acabat el confinament.
Per regularitzar després la donació necessitaríem el nom de la persona que fa la donació i un telèfon mòbil de contacte.
Un grup de la població malaguenya de Cuevas Bajas visita l'Arxiu
Un moment de la visita a l'Arxiu
El dia 16 de març van ser rebuts a l'Ajuntament de la Bisbal un grup de "cueveños" que amb representants del consistori de la població de Cuevas Bajas van visitar la Bisbal d'Empordà en el marc del programa d'agermanament de les dues poblacions.
Amb l'acte institucional començava un programa d'activitats que tenia l'objectiu de posar en contacte els ciutadans dels dos municipis i de compartir per mitjà de la cultura, la festa i les tradicions, el coneixement de les dues realitats i destacar, dins el respecte a les diferències, els llaços que ens uneixen.
Una de les activitats va ser un recorregut per la Bisbal amb la visita als llocs més emblemàtics.
L'inici va ser a l'Arxiu Comarcal del Baix Empordà on es va preparar una mostra significativa de documents relacionats amb la història de la ciutat.
L'explicació va incloure les funcions de l'Arxiu, la mostra de la nostra pàgina web on hi ha activitats relacionades amb l'agermanament i una visita a les instal·lacions que, en aquest cas, va ser virtual per facilitar el compliment del llarg programa del dimarts 19 de març.
L'estada de la colla de ciutadans de Cuevas Bajas va durar una setmana.
Commemoració dels fets del 6 d'octubre de 1869
Els fets del 6 d'octubre de 1869 foren la conseqüència de la revolta dels republicans federals contra l'aprovació de la Constitució monàrquica de 1869 i, en general, contra les polítiques adoptades pel govern sorgit de la Revolució de setembre de 1868.
L'aixecament fou molt desigual i l'episodi de màxima virulència tingué lloc a la Bisbal, on els tres mil homes que s'havien concentrat procedents de diverses poblacions del districte electoral, decidiren resistir sota les ordres del diputat Pere Caimó de Sant Feliu de Guíxols.
Aconseguiren defensar la ciutat de l'atac de l'exèrcit el dia 6 d'octubre, però finalment aquesta fou ocupada per les tropes.
La premsa de l'època recollí el que s'anomenà El Foc de la Bisbal, i es un fet que tradicionalment ha estat recordat a la ciutat.
L'Arxiu Comarcal del Baix Empordà col·labora amb l'efemèride amb l'edició d'un documental sobre els actes commemoratius del Foc de la Bisbal, fonamentalment a partir d'una pel·lícula de 1931 i una altre de 1984; amb l'organització de la conferència "Què volien els republicans federals bisbalencs l'any 1869" a càrrec de Jordi Frigola; i una mostra de diversos documents i notícies sobre els fets i la tradició de commemorar-los que existeix a la Bisbal.
Èxit de les activitats de Commemoració dels fets del 6 d'octubre de 1869
Conferència de Jordi Frigola a la salsa de l'Arxiu Comarcal
L'Arxiu Comarcal del Baix Empordà ha col·laborat amb l'efemèride participant directament en tres actes.
El primer era l'edició d'un documental, realitzat per Quim Paredes, sobre els actes commemoratius del Foc de la Bisbal, fonamentalment a partir de dues pel·lícules de 1931 i de 1984 i d'una tria de documents sobre el tema.
El documental es projectà el dijous dia 3 d'octubre amb una assistència de 100 persones.
El segon fou l'organització de la conferència "Què volien els republicans federals bisbalencs l'any 1869" el divendres 4 d'octubre a càrrec de Jordi Frigola.
El conferenciant, a partir del seu estudi dels articles del diari El Faro Bisbalense, explicà els diferents anhels dels federalistes monàrquics i dels republicans federals de l'època.
La conferència comptà amb 120 assistents.
Finalment, la mostra de diversos documents sobre els fets i de notícies sobre les commemoracions de la data que es feien a la Bisbal des de 1872 va aplegar una cinquantena de persones el dissabte 5 d'octubre.
I s'ha decidit mantenir l'exposició durant tota la setmana.
Aquest fons notarial ja està disponible 'Arxius en Línia'
L'Arxiu Comarcal del Baix Empordà ha revisat l'inventari del fons del Districte notarial de la Bisbal d'Empordà, que compren les notaries de Begur, la Bisbal d'Empordà, Calonge, Corçà, Palafrugell, Palamós, Pals, Rupià, Sant Feliu de Guíxols i Torroella de Montgrí.
Aquest fons ocupa 436,7 metres lineals i conté 3.624 volums de dates compreses entre 1844 i 2011.
A Arxius en Línia es pot consultar la relació de 3.225 volums corresponents a 1844-1993.
Per altra part, a l'Arxiu Històric de Girona es conserva la documentació més antiga d'aquest fons amb més de 9.500 unitats i uns 500 metres lineals.
Es tracta de la documentació compresa entre el segle XIII i 1905 de les antigues notaries de Begur, la Bisbal d'Empordà, Calonge, Castell d'Empordà, Corçà, Cruïlles, Fitor, Foixà, Monells, Palafrugell, Palamós, Palau-sator, Pals, Parlavà, Peratallada, Púbol, Rupià, Santa Pellaia, Sant Feliu de Guíxols, Sant Sadurní de l'Heura, Torrent, Torroella de Montgrí, Ullà, Ullastret, la Vall d'Aro, Vullpellac i la província de Marina de Palamós.
Els inventaris d'aquestes notaries també són consultables a Arxius en Línia (centre: Arxiu Històric de Girona).
Gràcies al Pla Bruniquer es van digitalitzar 194 volums dels anys 1802-1893 dels notaris de la Bisbal conservats a l'Arxiu Històric de Girona.
Es tracta de 150.351 imatges que són directament consultables a Arxius en Línia com a fons de complement de l'Arxiu Comarcal del Baix Empordà.
El dia 17 d'abril a les 20h a la llibreria Arts i Papers Viladrich 2 i el 7 de maig a les 20.30 h, a l'Escola d'Art (amb motiu de la setmana cultural)
Francesc Bas Espuny i el cartellisme de postguerra a Tortosa, d'Albert Curto i Laura Tienda, ve a ser el catàleg de l'exposició homònima organitzada la primavera de 2014 per l'Arxiu Comarcal del Baix Ebre.
Es tracta del recull gràfic sobre l'obra de difusió, especialment cartells i programes de festa, de l'artista mataroní, vinculat i afincat a Tortosa durant el període de la postguerra.Francesc Bas Espuny, en ser un dibuixant i pintor polivalent, va tocar diferents arts aplicades, fins i tot en el camp de l'art efímer.
Cal valorar la seva professionalitat i qualitat en l'execució de les seves obres, així com la versatilitat i innovació que el van situar com un referent a Tortosa, a un nivell equiparable als artistes més coneguts i famosos.
El llibre reprodueix una selecció de cartells, orles, programes de festa, exlibris, nadales i d'altres dibuixos, tot contextualitzant-los i interpretant-los a partir de les dades biogràfiques i socials que li donen contingut.
Del 8 al 13 de juny repartirem des de l'Arxiu Comarcal del Baix Ebre postals informatives a Tortosa
Amb motiu de la Setmana Internacionals d'Arxius, des de l'Arxiu Comarcal del Baix Ebre, hem creat unes postals adreçades als ciutadans de Tortosa, en les quals els recordem on està situat l'Arxiu i el tipus de fons documentals que poden consultar, a més de reiterar que som un servei públic on poden obtenir informació molt variada.
Les postals, en les quals apareix una imatge inèdita del pati dels Reials Col·legis (seu de l'Arxiu) de principis del segle XX, es repartiran de manera gratuïta als comerços de la ciutat, intentant fer-ne el màxim de difusió.
En una escriptura notarial de 1886, s'ha localitzat la planimetria original de 1885 del mercat públic de Tortosa.
Es tracta d'una gran troballa atès que la seva existència es donava per perduda.
La polèmica que va envoltar la construcció del Mercat va conduir que el Banc de Tortosa, com a promotor, i davant la fallida que havia ocorregut en l'execució, decidís encomanar a Joan Torres Guardiola, arquitecte i enginyer de Barcelona, l'execució final del projecte, tot i basant-se en els plànols de Joan Abril Guanyabens (que són els avui localitzats), i per tant es fes aquest nou conveni davant del notari Antonio Monasterio.
Ara s'ha endegat tot un procés que ha de conduir a l'extracció, restauració i conservació de la planimetria de gran interès per als estudiosos i la ciutadania en general.
A partir del 22 d'octubre a Tortosa
L'Arxiu Comarcal del Baix Ebreparticipa en la mostra multiexpositiva endegada per l'Escola d'Art i Disseny de la Diputacióde Tarragona a Tortosa i que porta per títol Anys de llum a la ciutat.
A partir del 22 d'octubre, i arreu de la ciutat de Tortosa, es podrà visitar tot un seguit d'elements arquitectònics i urbanístics urbans que contemplen tot un ventall d'activitats culturals amb l'objectiu de donar una nova perspectiva i reflexió a un període (entre finals del s.
XX) en què Tortosa va viure un moment especialment ric des del punt de vista social i cultural i en el qual hi van coincidir moltes figures de primer nivell.
L'Arxiu, com a dipositari de la memòria col·lectiva, és la que ha de donar complement i suport documental a aquell moment i a aquells personatges, d'aquí que el seu paper en el conjunt de la macroexposició sigui la de fonamentació de contingut: els documents Per se, com s'etiqueta dins de l'itinerància.
Dijous dia 31 de març a les 19 hores es presentarà a la seu de l'Arxiu el número 3 de la col·lecció d'àlbums fotogràfics Finestres al passat, en aquesta ocasió el llibre Gerard Vergés, la recerca creativa
Gerard Vergés Zaragoza (1868-1940) fou farmacèutic i un dels pioners del món de la fotografia a Tortosa.
A més de crear i patentar un visor estereoscòpic i iniciar els passos per a la fotografia en color, va participar en diferents concursos fotogràfics amb imatges costumistes.
El seu fons dipositat a l'Arxiu guarda veritables icones gràfics de la dècada de 1910 i 1920.
Conferència de Caterina Riba «Poesia del Cos, Maria Mercè Marçal», el dia 6 de març, dijous, a les 19 h, al Centre Cívic de Mas Lluí a Sant Feliu de Llobregat, dins dels actes del Programa de la Dona del 8 de Març.
Caterina Riba ha fet la tesi doctoral sobre aquesta poetessa i explicarà el seu treball a la seva ciutat: Sant Feliu de Llobregat
Maria-Mercè Marçal és avui reconeguda unànimement com una figura central de les lletres catalanes.
La seva obra poètica, recollida a Llengua abolida (1989) i al poemari pòstum Raó del cos (2010), s'ha guanyat el respecte tant de poetes i de la crítica, com del públic en general.
Fermament compromesa amb el moviment feminista, Marçal incorpora en la seva obra algunes preocupacions típicament femenines que compten amb molt poca presència en la literatura universal.
En aquesta intervenció la conferenciant es centrarà en tres temàtiques pràcticament inèdites: la maternitat, l'amor lèsbic i el càncer de pit.
La poesia de Marçal es desplega com una crònica en què vertebra i dóna sentit a les experiències vitals, entre les quals, el fet de ser mare soltera i obertament lesbiana, i el de patir, durant els últims anys de la seva vida, una malaltia tan densament significada com és el càncer.
Caterina Riba Sanmartí és doctora en Literatura per la Universitat de Vic, ha realitzat un màster de Literatura Comparada a la Universitat París IV-Sorbona de París i és llicenciada en Periodisme (UAB), en Humanitats (UAB), i en Traducció i Interpretació (UVic).
L'any 2012 defensà una tesi doctoral sobre l'obra poètica de Maria-Mercè Marçal que li valgué el premi Josep Carner de l'Institut d'Estudis Catalans.
Els seus interessos de recerca giren entorn de la Literatura Comparada, la Traducció i Estudis de Gènere, i dels espais d'intersecció entre aquests tres camps.
Ha escrit diversos articles i capítols de llibre i és autora de Dones de Sant Feliu.
Les altres protagonistes de la Història (Ajuntament de Sant Feliu de Llobregat, 2005), i coautora de Dones Poetes (Eumo, 2011) i Il·lustradores (Eumo, 2013).
Cinquè volum de la col·lecció Finestres al passat
Des de l'Arxiu Comarcal del Baix Ebre, en col·laboració amb Onada Edicions, hem editat el cinqué número de la col·lecció d'àlbums fotogràfics Finestres al passat, en aquesta ocasió dedicat al fotògraf roquetenc Paco Boluña.
Continuem amb l'aposta de reivindicar l'autoria dels fons fotogràfics, i com als volums anteriors al llibre trobareu la biografia del fotògraf, la descripció del seu fons documental i la selecció i descripció de quaranta imatges.
L'exposició "Els funerals d'un Rei" organitzada per l'Arxiu Comarcal del Baix Ebre, s'emmarca dins de la Festa del Renaixement de Tortosa
Exposició: "Els funeral d'un Rei"
L'existència de documentació, que explica tot el protocol que es va seguir pel dol de la mort del rei Felip II el 1598, ens aporta dades d'interès respecte a l'organització social i política de la ciutat, amb les figures, entre d'altres, del verguer, el procurador, del conseller, del majordom o dels jurats.
La representació gràfica del seguici fúnebre és un element més per atansar-nos a la Tortosa de segle XVI.
Exposició oberta del 13 al 31 de juliol de 2018
Horari, de 10 h a 14 h, ampliat els dies de la Festa del Renaixement
Reial Col·legis de Tortosa (Arxiu Comarcal del Baix Ebre)
Exposició fotogràfica a l'Arxiu Comarcal del Baix Ebre
El proper divendres dia 20 de maig inaugurem a l'Arxiu Comarcal del Baix Ebre una exposició de fotografies, titulada "Anònims".
La mostra es composa de dos-cents retrats de persones de la dècada de 1940, fetes pel fotògraf ulldeconenc Joan Sorlí.
La manca de preparació, el fet què estiguin fets al carrer, a la llum del dia, atorguen a les cares una espontaneïtat i un marcat caràcter gens artificial.
La força de l'expressió de cadascun d'aquests retrats de gent anònima ens mostra, en el seu conjunt, un ampli panorama de la difícil postguerra en l'àmbit rural.
En podreu gaudir fins al 2 de juliol a l'Arxiu, c/ Sant Domènec 21-23 de Tortosa, de dilluns a divendres de 10 a 14h i de 18 a 20h i dissabtes de 18 a 20h.